钦定古今图书集成/明伦汇编/官常典/第605卷 > 周鸿图 段伯炌
## 钦定古今图书集成/明伦汇编/官常典/第605卷 > 周鸿图 段伯炌

按《明外史》本传：“鸿图，字子固，即墨人。由岁贡生授略
阳知县，有能声。母服除，起补宿迁。地当水陆之冲，号
难理。鸿图应之有馀，为除数大害，去大憝数人，致麦
秀两岐、蝗不入境之异。天启二年，贵阳被围，御史侯
恂奉命巡按，知鸿图才，荐为贵阳同知，监纪军事，至
则共解其围。龙里卫为贵阳咽喉，经贼党何中尉残”
破，室庐尽毁，城中空无人。鸿图承恂命往理，结茅屋
数间居之，剪荆棘，招流亡，垦荒芜，饬军伍，缮城郭，甫
数月，复还其旧。总督杨述中、巡按陆献明交章论荐，
请即擢按察佥事，以彰异能。部议嫌其骤，未许。继任
总督蔡复一、巡按傅宗龙复力荐之。及大计，举治行
卓异，五年，复一以平越缺知府，令鸿图往署，而请命
于朝，乞实授。未报。令有《长田》之役，复令兼摄新镇分
巡事，监军讨贼，兵食大计，悉以委之。鸿图乃偕总理
鲁钦以六月进师，破平一百七十馀寨，俘其渠魁，尽
灭其馀众而还。复一上其功，乞实授监军佥事，分巡
新镇。部乃行。其前疏授平越知府。时新镇监司久不
至，鸿图仍摄其事。六年正月，巡抚王瑊议讨匀、哈叛
苗，令监胡从仪、张云鹏诸军进讨，大破之，获首千二
百有奇。瑊及宗龙上其功，请加优擢。部方议擢用两
人，复言：“平越为下六卫要地，群苗环列，出没无时，耑
藉监司弹压。鸿图久莅兹方，苗民畏服。下卫之不可
无鸿图，犹上卫之不可无段伯炌也。伯炌既留镇安
庄，则鸿图宜留驻新镇。诚授以监司，东鄙之事一以
任之，将数十年可保无事。”帝从之，遂以按察副使分
巡新镇道。辑宁军民，劳绩备著。迁右参政，分守铜仁
诸府。群苗素畏其威，不敢窃发。崇祯三年，京东被兵，
征入卫。鸿图率二千七百人以行。既至，京东已平。召
见慰劳，赐之食，命讨山西河曲贼。时诸将攻围已数
月，鸿图即督军下之。遂以故官饬岢岚兵备，修边垣，
稽军实，汰虚冒，诸务毕举。会插部索赏，鸿图颇有所
裁，主抚者以为言，即辞疾去。居七年，复起陕西靖远
道。鸿图以年逾七旬，且乡邦多故，遂乞身归，久之，卒。
段伯炌，云南晋宁人。举于乡，为镇宁知州。安邦彦反，
发兵围其城，伯炌誓死固守，贼久攻不下，乃解去。上官荐其才，擢按察佥事，仍知本州。久之，命分巡镇宁
道，驻安庄。邦彦大举入寇，偕游击胡从仪进兵下埧，
会诸军追奔渡河。寻剿把蜡坉苗贼，破其巢。伯炌外
攘寇盗，内拊循军民，大著声绩，安庄等六卫恃以安
堵。会迁秩将去，军民奔走，乞留巡抚。瑊、巡按宗龙合
词上请，命以右参议兼佥事，仍驻安庄。当是时，西有
伯炌，东有鸿图，上下十二卫，千有馀里，闾阎晏然，奸
宄屏息，莫不歌颂两人之德云。